Kuivalohkouuni (eli kuivahaude) sisältää kuumennettavan ja/tai jäähdytettävän metallilohkon, johon on porattu reikiä lämpötila-antureita varten. Anturien pitää sopia reikiin tiiviisti asianmukaisen lämmönsiirron varmistamiseksi. Reiän ollessa liian suuri lohkon ja anturin väliin jäänyt ilma saattaa aiheuttaa mittausvirheen. Reiät ovat ”kuivia” eli ne eivät sisällä nestettä, ja tavallisesti niissä käytetään vaihdettavia sisäkappaleita erikokoisia antureita varten.
Kuivalohkouunit ovat tyypillisesti kannettavia pienen kokonsa ja keveytensä ansiosta, ja nesteettömyyden johdosta niiden käyttäminen on lisäksi helppoa ja siistiä.
Lämpöhauteessa puolestaan käytetään lämmönlähdettä, jonka sisällä on nestettä (vettä, öljyä, etanolia). Neste kuumennetaan/jäähdytetään haluttuun lämpötilaan ja kalibroitavat anturit upotetaan hauteeseen. Homogeenisuus varmistetaan nestettä sekoittamalla.
Lämpöhauteen etuna on erinomainen homogeenisuus samoin kuin se, että siihen voidaan upottaa samanaikaisesti useita erikokoisia antureita. Haittapuolena on lämpöhauteen suurehko koko ja paino, hitaat lämpötilan muutokset sekä toisinaan nesteiden käyttöön liittyvä sotkuisuus.